b'\n_START_ARTICLE_\nNicos sutartis\n_START_PARAGRAPH_\nNicos sutartis \xe2\x80\x93 2001 m. vasario 26 d. Nicoje Europos Tarybos valstybi\xc5\xb3 nari\xc5\xb3 \xc4\xafgaliot\xc5\xb3j\xc5\xb3 atstov\xc5\xb3 pasira\xc5\xa1yta sutartis, kuri numat\xc4\x97 reformas, turin\xc4\x8dias pad\xc4\x97ti Europos S\xc4\x85jungai geriau funkcionuoti po pl\xc4\x97tros. Sutartis \xc4\xafsigaliojo 2003 m. vasario 1 d. Nicos sutartimi paskelbta Europos S\xc4\x85jungos pagrindini\xc5\xb3 teisi\xc5\xb3 chartija.\n_START_SECTION_\nSutarties s\xc4\x85lygos\n_START_PARAGRAPH_\nNuo 2000 m. Europos S\xc4\x85jungos vadov\xc5\xb3 taryba tar\xc4\x97si d\xc4\x97l Mastrichto sutarties, Europos Bendrijos steigimo sutar\xc4\x8di\xc5\xb3 ir kai kuri\xc5\xb3 su jomis susijusi\xc5\xb3 teis\xc4\x97s akt\xc5\xb3 patais\xc5\xb3. Nauj\xc4\x85ja \xe2\x80\x93 Nicos sutartimi \xe2\x80\x93 buvo priimti instituciniai ir kiti pertvarkymai, tur\xc4\x97j\xc4\x99 \xc4\xafsigalioti po 2004 m. ir 2007 m. Europos S\xc4\x85jungos pl\xc4\x97tros etap\xc5\xb3._NEWLINE_Sutarties instituciniai pertvarkymai buvo apibr\xc4\x97\xc5\xbeti specialiame Protokole d\xc4\x97l ES pl\xc4\x97tros, kuriuo, atitinkamai, buvo panaikintas Amsterdamo sutarties protokolas. Pagal Nicos sutart\xc4\xaf, ES i\xc5\xa1sipl\xc4\x97tus iki 27 (o v\xc4\x97liau ir iki 29) valstybi\xc5\xb3 nari\xc5\xb3, kvalifikuot\xc4\x85 bals\xc5\xb3 daugum\xc4\x85 ES Taryboje tur\xc4\x97jo sudaryti 258 balsai i\xc5\xa1 345. Sutartis \xc4\xaftvirtino nuostat\xc4\x85, kad kuriai nors valstybei pra\xc5\xa1ant b\xc5\xabt\xc5\xb3 skai\xc4\x8diuojama, keliems procentams ES gyventoj\xc5\xb3 atstovauja u\xc5\xbe sprendim\xc4\x85 balsuojan\xc4\x8dios ES valstyb\xc4\x97s. Sprendimas b\xc5\xabt\xc5\xb3 priimamas, jei u\xc5\xbe j\xc4\xaf balsuoja valstyb\xc4\x97s, atstovaujan\xc4\x8dios ne ma\xc5\xbeiau kaip 62 procentus vis\xc5\xb3 ES gyventoj\xc5\xb3. Tuo tarpu kit\xc4\x85 sprendimus blokuoti, remiantis Nicos sutartimi, gal\xc4\x97t\xc5\xb3 sudaryti valstybi\xc5\xb3 koalicija, turinti 91 bals\xc4\x85. Tai \xe2\x80\x93 vadinamasis dvigubos daugumos principas._NEWLINE_Sutartimi i\xc5\xa1pl\xc4\x97stas sprendim\xc5\xb3 pri\xc4\x97mimas kvalifikuota bals\xc5\xb3 dauguma Europos Taryboje, taip pat daugiau sri\xc4\x8di\xc5\xb3 taikoma bendro sprendimo proced\xc5\xabra. Numatyta, kad daliai Europos Tarybos sprendim\xc5\xb3 kvalifikuotos daugumos ar bendro sprendimo proced\xc5\xabros bus prad\xc4\x97ti taikyti v\xc4\x97liau arba pri\xc4\x97ums papildomus teis\xc4\x97s aktus. Europos S\xc4\x85jungos valstyb\xc4\x97s nar\xc4\x97s i\xc5\xa1laiko veto teis\xc4\x99 konstitucin\xc4\x97s raidos, socialin\xc4\x97s apsaugos, biud\xc5\xbeeto politikos, valstyb\xc4\x97s sien\xc5\xb3 apsaugos, sveikatos ir \xc5\xa1vietimo politikos klausimais._NEWLINE_Nicos sutartimi pakeista Europos Komisijos pirmininko skyrimo tvarka \xe2\x80\x93 jis skiriamas Europos Tarybos susitikime kvalifikuota bals\xc5\xb3 dauguma, bei sustiprintos Pirmininko galios, suteikiant jam teis\xc4\x99 nustatyti Europos Komisijos strukt\xc5\xabr\xc4\x85, skirti savo pavaduotojus, keisti Komisijos nari\xc5\xb3 pareig\xc5\xb3 pasiskirstym\xc4\x85._NEWLINE_Sutartimi nustatytas naujas Europos Parlamento nari\xc5\xb3 skai\xc4\x8dius bei pakeistas parlamento valstybi\xc5\xb3 nari\xc5\xb3 skai\xc4\x8dius jo komitetuose._NEWLINE_Nicos sutartimi taip pat buvo reformuota Europos Teisingumo Teismo veikla, i\xc5\xa1ple\xc4\x8diant jo galimybes savaranki\xc5\xa1kai spr\xc4\x99sti proced\xc5\xabrinius veiklos klausimus, sudaryti teis\xc4\x97j\xc5\xb3 kolegijas, nagrin\xc4\x97ti tam tikr\xc5\xb3 sri\xc4\x8di\xc5\xb3 bylas, padidintas Teismo nepriklausomumas._NEWLINE_Sutartimi numatytos specialios nuostatos d\xc4\x97l tvirtesnio bendradarbiavimo u\xc5\xbesienio politikos, teisingumo ir vidaus reikal\xc5\xb3 srityse. Sutartimi pripa\xc5\xbeinta galimyb\xc4\x97 suspenduoti tam tikras naryst\xc4\x97s teises, jei i\xc5\xa1kilt\xc5\xb3 rimt\xc5\xb3 pa\xc5\xbeeidim\xc5\xb3 pavojus. Si\xc5\xablymus d\xc4\x97l toki\xc5\xb3 priemoni\xc5\xb3 gali inicijuoti tre\xc4\x8ddalis Europos S\xc4\x85jungos valstybi\xc5\xb3 nari\xc5\xb3, Europos Parlamentas arba Europos Komisija. Kovai su sunkiais organizuotais nusikaltimais ir terorizmu \xc4\xafsteigta Europos S\xc4\x85jungos teisinio bendradarbiavimo baud\xc5\xbeiamosiose bylose institucija Eurojustas.'